MINT: นักท่องเที่ยวกลับเข้าไทยมากขึ้นกูรูมองเป็นโอกาสเข้าซื้อ ให้เป้า 35 บาท
บล.ซีไอเอ็มบี (ประเทศไทย) แนะนำ ซื้อ MINT โดยมีราคาเป้าหมาย 35 บาท หลังจากที่ราคาหุ้นมีการปรับตัวลดลงมา 12% ในปีนี้ สวนทางกลุ่มและตลาดที่ปรับลดลง 3.8% และ 2.5%
13 ม.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (13 ม.ค.) แนะนำ ซื้อ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT โดยมีราคาเป้าหมาย 35 บาท หลังจากที่ราคาหุ้นมีการปรับตัวลดลงมา 12% ในปีนี้ สวนทางกลุ่มและตลาดที่ปรับลดลง 3.8% และ 2.5%
ทั้งนี้เนื่องจากตลาดอาจจะกังวลว่ารายได้เฉลี่ยต่อห้องของโรงแรมในมัลดีฟส์อาจจะลดลงในไตรมาส 4/58 เนื่องจากประเทศมัลดีฟส์มีการประกาศภาวะฉุกเฉินในเดือนพ.ย. 58 เป็นเวลา 1 สัปดาห์ เพื่อรับมือการเคลื่อนไหวของฝ่ายต่อต้านรัฐบาล (คาดผลกระทบต่อ MINT ต่ำกว่า 2%)
อย่างไรก็ตามปัจจุบันผลการดำเนินงานก็ได้กลับสู่ภาวะปกติแล้ว จึงมองเป็นโอกาสในการเข้าซื้อที่ดี นอกจากนั้นจำนวนนักท่องเที่ยวที่มาท่องเที่ยวประเทศไทยที่เพิ่มขึ้นมากและค่าเงินบาทที่อ่อนค่าก็เป็นปัจจัยหนุนอีกด้วย
นอกจากนั้นยังมีปัจจัยหนุนระยะสั้นมาจากรายได้และผลกำไรที่จะเพิ่มขึ้นจากการเข้าซื้อโรงแรม Tivoli ที่เหลืออีก 7 แห่งในอีกไม่กี่เดือนข้างหน้า โดยเราคาดว่าจะช่วยเพิ่ม EBITDA ได้ประมาณ 560 ล้านบาทหรือประมาณ 2% ของ EBITDA รวมของบริษัทในปีนี้